Micah Meyer, udhëtim nëpër thesaret e Amerikës
Një i ri amerikan i ka vënë vetes për qëllim të vizitojë 400 objekte të trashëgimisë natyrore, kulturore e historike amerikane që mbrohen nga Shërbimi Kombëtar i Parqeve
Një i ri amerikan ka planifikuar udhëtime ambicioze, që do t’i mundësojnë të vizitojë më shumë se 400 pika turistike në Shtetet e Bashkuara, pjesë e Shërbimit Kombëtar të Parqeve, që mbushi 100 vjet. Nëse ia del me sukses, ai do të jetë personi më i ri në histori që e arrin këtë objektiv. Mikah po përgatitet për aventurën më të madhe të jetës. Ai po planifikon t’i bjerë kryq e tërthor Amerikës dhe të vizitojë çdo pikë turistike që është pjesë e Sistemit Kombëtar të Parqeve në Shtetet e Bashkuara. E gjithë kjo aventurë do të realizohet me një furgon të vjetër, të cilin arkitekti Kevin Wyllie po e ndihmon ta shndërrojë në një banesë ambulante. "Po e kthejmë këtë furgon në një shtëpi të lëvizshme në të cilën të mund të jetoj për 3 vitet e ardhshme teksa udhëtoj nëpër gjithë Amerikën," shpjegon Micah. Ky udhëtim do ta çojë Mikën në çdo shtet të Amerikës, ku ai do të vizitojë kryesisht parqet kombëtare, por edhe shumë e shumë më tepër... “Kur e ideova këtë projekt, në fillim mendova të shkoja në 59 parqet e mëdha kombëtare: Kanioni i Madh, Acadia, Yellowstone... Por pastaj mora vesh se rrjeti i parqeve kombëtare është më i gjerë se kaq. Ai përfshin vija bregdetare e deri te monumentet kombëtare, pika turistike historike apo fushbeteja. Është një sistem i tërë, shumë më i rëndësishëm se thjesht ca pamje të bukura”. Vetëm 30 vjeç, i riu me origjinë nga Nebraska ka udhëtuar shpesh. Si në Shtetet e Bashkuara, edhe në vende të ndryshme të botës. Por ky udhëtim, thotë ai, është personal. “Im atë u nda nga jeta në moshën 58 vjeçare, përpara se të dilte në pension, kur unë isha 19 vjeç. Kjo më bëri të kuptoj se jeta është e shkurtër dhe jo gjithmonë kemi mundësi të dalim në pension apo të realizojmë ëndrrat tona. Kështu që, për të qenë i sigurt, vendosa të bëja realitet ëndrrat e mia tani, në moshën 30 vjeçare, kur jam ende gjallë.” Mikah e nisi udhëtimin e tij prillin e kaluar, në Washington. “Kam jetuar në Uashington për katër vjet dhe nuk e dija se në një rreze prej 50 kilometrash nga shtëpia ime kishte rreth 40 parqe kombëtare. Shpesh njerëzit thonë: ‘Oh, nuk kam qenë kurrë në filan vend që është në fund të rrugës,’ dhe mendoj se është e lehtë të harrosh gjithë vendet fantastike pranë nesh.” Për çdo pikë turistike ku shkon, Mikah merr një vulë speciale në “pasaportë”. Vula e tij e parë? “Zgjodha Monumentin e Washingtonit sepse doja diçka simbolike; diçka që të gjithë amerikanët dhe njerëzit në gjithë botën e njohin, por që ndoshta nuk e dinë se është monument kulture”. Meyer do ta publikojë udhëtimin e tij në rrjetet sociale. “Dua t’u tregoj të gjithëve kudo në botë se Shtetet e Bashkuara kanë këtë rrjet fantastik me parqe kombëtare që ka shumë për të ofruar përtej thjesht Kanionit të Madh, prandaj krijova një faqe të quajtur , si dhe faqet përkatëse në Twitter, Facebook, Instagram dhe YouTube.” Nëse e arrin qëllimin që i ka vënë vetes, Meyer do të jetë njeriu më i ri në moshë që viziton të 411 pikat turistike brenda rrjetit amerikan të parqeve kombëtare dhe i vetmi që e bën këtë në një udhëtim pa ndalesë. Plani i tij është që udhëtimin ta përfundojë në Përkujtimoren e presidentit Linkoln, shumë afër vendit ku nisi udhëtimi i tij.